十三么

十三么係一個麻雀術語，佢係打麻雀其中一種餬牌形式，但同一般「四搭一對」－即係四組搭牌加一對眼嘅形式唔同，十三么完全唔跟呢個格式。十三么有好多唔同嘅稱呼，例如叫「十三太保」、「十三龍門」，而喺日本麻雀入面就叫做「國士無雙」，國士即係指國家入面最優秀嘅人，而無雙即係獨一無二，形容十三么組合入面，有齊一副麻雀入面每一種牌。

十三么組合 
既然叫得做「國士無雙」，就係因為十三么有齊一副麻雀入面每一種牌。一副十三么嘅組合，係：

「東南西北」、「中發白」各一隻，么即係指頭尾，一筒九筒、一索九索、一萬九萬，呢十三隻牌再是但加一組眼，咁就算係一副可以食餬嘅十三么組合。

+以上任何一隻牌

而港式台灣麻雀由於打十六章，所以十三么組合會有啲唔同，除咗要齊「東南西北」、「中發白」，「么九」各一隻，另外要再加多一坎先算。

正宗台灣麻雀係冇十三么呢個牌型。

牌王爭議 
十三么又畀人叫做「牌王」，除咗係因為佢本身包含晒一副麻雀入面每一種牌，另外喺造牌過程入面，如果畀人槓死咗其中一隻，咁成副牌要轉章會好困難。所以將十三么定為「牌王」，即係話佢唔止可以截胡，兼且可以搶暗槓。

不過傳統上並無話十三么係乜嘢「牌王」，佢只係咁多番種之中嘅一種，無話畀截胡或者可以搶暗槓咁樣。而如果係打港式台灣麻雀，亦同樣無話十三么係乜嘢「牌王」，不過日本麻雀就一樣有話「國士無雙」係唔可以截胡兼可以搶暗槓。

無論點，十三么可以截胡兼可以搶暗槓，喺廣東牌或者香港麻將入面已經成為牌例，除非係打台灣牌，又或者開枱之前特別講明，否則十三么仍然都係當「牌王」處理。

麻雀術語